SET พรุ่งนี้ไซด์เวย์ กูรูเชื่อ Q3 ได้เห็น 1,500 จุด
โบรกฯมอง ตลาดหุ้นไทยพรุ่งนี้ (7 ก.ค.) คาดดัชนีอาจแกว่งไซด์เวย์ หลังจากปรับตัวเพิ่มขึ้นมาอย่างแข็งแกร่งในช่วงที่ผ่านมา โดยระยะสั้นจะต้องติดตามปัจจัยหลักในต่างประเทศ คือ การประกาศตัวเลขการจ้างงานนอกภาคเกษตรของสหรัฐฯในวันศุกร์นี้ ซึ่งอาจจะมีผลต่อการพิจารณาทิศทางอัตราดอกเบี้ยของเฟด พร้อมให้แนวต้าน 1,465 จุด แนวรับ 1,440 จุด
6 ก.ค. 2559

นายณัฐชาติ เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรินีตี้ เปิดเผยถึงตลาดหุ้นไทยในวันนี้ (6 ก.ค.) สามารถปรับตัวขึ้นมาได้ แม้ตลาดหุ้นส่วนใหญ่ในภูมิภาคปิดทำการปรับตัวลดลง เนื่องจากปัจจัยกดดันเกี่ยวกับการนำประเด็น Brexit กลับมาพูดกันอีกครั้ง
สาเหตุที่ตลาดหุ้นไทยสวนทางภูมิภาคมาจากความแข็งแกร่งในแง่ที่มีสัดส่วนนักลงทุนต่างชาติถือในระดับที่ต่ำ ดังนั้น เมื่อมีปัจจัยลบที่สร้างความกังวลเกิดขึ้น จึงไม่ได้รับผลกระทบมากนัก นอกจากนี้ ยังมีแรงซื้อเข้ามาในกลุ่มหุ้นพลังงานและกลุ่มธนาคารพาณิชย์บางหุ้นที่ P/B ต่ำ ช่วยผลักดันดัชนีให้ปรับตัวเพิ่มขึ้น ซึ่งทาง บล.ทรินีตี้ ประเมินว่า SET Index ไตรมาส 3/59 ยังมีโอกาสขึ้นไปทดสอบที่ระดับ 1,500 จุด
แนวโน้มตลาดหุ้นไทยพรุ่งนี้ (7 ก.ค.) คาดดัชนีอาจแกว่งไซด์เวย์ หลังจากปรับตัวเพิ่มขึ้นมาอย่างแข็งแกร่งในช่วงที่ผ่านมา โดยระยะสั้นจะต้องติดตามปัจจัยหลักในต่างประเทศ คือ การประกาศตัวเลขการจ้างงานนอกภาคเกษตรของสหรัฐฯในวันศุกร์นี้ ซึ่งอาจจะมีผลต่อการพิจารณาทิศทางอัตราดอกเบี้ยของธนาคารกลางสหรัฐฯ (FED) พร้อมให้แนวต้าน 1,465 จุด แนวรับ 1,440 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TRUE ปิดที่ 7.60 บาท เพิ่มขึ้น 0.35 บาท
IVL ปิดที่ 30.50 บาท เพิ่มขึ้น 2.00 บาท
ALT ปิดที่ 8.75 บาท ลดลง 0.05 บาท
THAI ปิดที่ 27.00 บาท เพิ่มขึ้น 1.25 บาท
BANPU ปิดที่ 15.80 บาท ไม่เปลี่ยนแปลง